Publication: Magyar Közlöny
Issue: MK-2005-26 (Year: 2005, Number: 26)
Era: 2004-2010
Section: a 2/2005. (III. 1.) OM rendelethez
Paragraph Index: 409

a) A súlyos fokban hallássérült – siket – gyermekek (a beszédtartományban mért hallásszintek átlaga 90 dB vagy nagyobb veszteséget mutat) óvodás életkorban történõ fejlesztési feladata a nyelvi kommunikáció rendszerében a hallás fejlesztése, a hangos beszéd aktív használatának építése, a grafomotoros készségfejlesztés és a diszfázia-prevenció. Az óvodai nevelés során arra kell törekedni, hogy a súlyos fokban hallássérült kisgyermek hangmegnyilvánulásaival, majd beszéddel hívja fel magára a figyelmet, közölje kívánságait. Környezete igyekezzen a gyermek közölnivalóját, kommunikációs próbálkozásait megérteni. Az óvodai nevelés egész idõtartamát átfogó feladat a kognitív funkciók és az érzelmi élet fejlesztése, alapvetõ önkiszolgálási szokások elsajátítása, az aktív nyelvhasználat építése. Ennek keretében kell fejleszteni a beszédértést, szókincset, szájról olvasási készséget, érthetõ kiejtésre nevelést. A nyelvi kommunikáció megalapozása érdekében kívánatos, hogy értsék legalább 300–400 szó terjedelmében a hozzájuk intézett kérdéseket, közléseket, azok globális szóképi felismerését, mondatba foglalt formában is.

Source: https://magyarkozlony.hu/hivatalos-lapok/6702cd59a0223d5a20bab96392859feb32958641/dokumentumok/12d79524655fe860f9d0ae7a1240eefac4ca9e04/letoltes